Rabat

Rabat ‎( "Ar Ribat" «jumalankodi-lidnuz»; — "Errbat") om Marokon pälidn, politikan, kul'turan da tegimišton keskuz. Se om valdkundan seičemenz' lidn eläjiden lugun mödhe. Om Rabat — Sale — Kenitr-agjan administrativižeks keskuseks mugažo, mülüb sihe prefekturaks.
Istorii.
Nügüdläižen eländpunktan aluz om pandud Al'mohadad-dinastijan alusenpanijan Abd Al'-Mumin-sultanal vl 1146 kuti lidnuz tehmaha londoid Ispanijan lidnoihe. Vl 1170 mainitase "Ribat-el'-Fath"-nimenke «vägestusenkandai sodavarmitez».
Keskaigan lidn oli merirazbainikoiden peitsijaks. Vl 1912 francižen administracijan Juber Liote-ohjandai sirdi Rabatha pälidnad Fesaspäi päzutamha berberoiden vasthalibundoišpäi.
Rabat šingotase pälidnan funkcijoil (valdkundaližed päaluzkundad, verhiden maiden sur'oigenduzkundad) i valdkundaližil holitišil, valdkundaližiden finansoiden keskuseks, kul'turan keskusil, sauvondal i cementan kompanijal. Tehnopolis koume nellikkilometrad pindal radab Sale-kaimdailidnas (korktoiden tehnologijoiden edheotandad).
Geografijan andmused.
Lidn sijadase Bu-Regreg-jogen (240 km pitte) Vadi Sal-estuarijan hural randal ("Wadi Sala" 24 km pitte) i Atlantižen valdmeren randištol, 0..160 m ü.m.t. korktusil. Matkad Marokon kaikiš järedambha Kasablank-lidnha-porthasai om 70 km suvipäivlaskmha valdmererandadme.
Klimat om Keskmeren, päivoikaz päiči tal'ves. Voden keskmäine lämuz om +17,7 C°, kezakun-sügüz'kun +20,8..+23,1 C°, tal'vkun-uhokun +12,3..+13,7 C°. Ekstremumad oma −3,2 C° (viluku) i +47,2 C° (heinku). Kezaaigan minimum om +8,2 C° (kezaku), tal'vaigan maksimum om +30..+31 C° (tal'vku-uhoku). Paneb sadegid 522 mm vodes, enamba kül'mkus-vilukus (81..94 mm kus), kuiv sezon oleskeleb kezakus-elokus (5 mm pordos). Voib panda halad i lunt üks'-kaks' kerdad erasel tal'vel. Kun keskmäine relätivine nepsuz vajehtase 77..83 % röunoiš voden aigan.
Tobmuz.
Rabatan prefektur (kommun) jagase videks nimitadud ümbrikoks-rajonaks: Agdal' Rijad, El' Jusufii ("El Youssoufia"), Hassan, Suissi, Jakub El' Mansur. Edel 2003. vot ned viž ümbrikod oliba erigoittud municipalitetoikš. Pen' Tuarg-municipalitet eriliženke statusanke ("Touarga", 3932 eläjad vl 2014) mülüb prefekturha mugažo.
Edeližed lidnan pämehed oma Asma Rhlalu ("Asmaa Rhlalou", sügüz'ku 2021 — uhoku 2024, Mohamed Sadiki (2015 — sügüz'ku 2021).
Eläjad.
Vl 2014 lidnan eläjiden lugu oli 577 827 ristitud (agjan kahesandez) 117 km² pindal. Kaik 2,1 mln ristituid om ezilidnoidenke. Järedad ezilidnad oma Sale ("Salé", arab. "Sala") ani pohjoižpäivnouzmha (870 tuh. eläjid vl 2010, valdkundan nellänz' surtte lidn) i Kenitr 40 km pohjoižpäivnouzmha.
Transport.
Avtobusad ("Alsa-City Bus", 350 likkunt) i tramvaid oma kundaližeks transportaks lidnas. Tramvaiverk om avaitud vn 2011 semendkus, se kogoneb kahtes jonospäi 43 seižutesenke, 27 km raudted.
Lidnan päraudtestancijad oma "Rabat-Ville" i "Rabat Agdal", ned ühtenzoittas valdkundan toižidenke suridenke lidnoidenke: Marrakeš om nelläs časus matkad, Fes kahtes polenke ekspressal vai koumes polenke časus järgeližel jonusel, Kasablank om ühtes časus jonusel.
Rahvahidenkeskeine soda- da civiline "Rabat — Sale"-lendimport ("RBA / GMME", 1,2 mln passažiroid vl 2023) sijadase kahesas kilometras pohjoižpäivnouzmha Rabataspäi ani Sale-ezilidnan taga. Tehtas reisid Päivlaskmaižen Evropan äjihe surihe lidnoihe (enamba Parižha i Brüsselihe), mugažo Stambulha.